Sascha Faxe (ALT), 2023-05-09:
Jeg vil starte med at takke ministeren for redegørelsen.
Jeg er rosinen i pølseenden, så der har været mange takke i dag.
Jeg vil sige, at det gør mig sådan helt grundlæggende glad at se, at Danmark fortsat engagerer sig konstruktivt og langsigtet og lokalt i verdens brændpunkter og udsatte områder.
Og det gør mig også glad, at der særlig er fokus på de grønne indsatser, f.eks. på det afrikanske kontinent, hvad vi af gode grunde hilser velkommen i Alternativet.
Og vi noterer os også, at ministeren redegør for, at Danmark ønsker at bidrage til, at færre mennesker på sigt har behov for at flygte fra klimaforandringer og ringe fremtidsudsigter mere generelt i deres hjemlande.
Så det støtter vi absolut op om.
Fremtiden byder med meget, meget stor sikkerhed på enorme konsekvenser for verdens mest udsatte mennesker, især og ikke mindst på grund af klimakrisen.
De mennesker vil som andre i krise før dem ikke bare sidde på deres hænder og vente på, at de ser deres fremtid forsvinde.
Mange af dem kæmper allerede nu med alt, hvad de har, både for at tjene til dagen og vejen, men også for at fremtidssikre deres hjemstavn, og ministeren har selv berettet, hvordan der har været en rejse til Mikronesien, de øer, som forsvinder, for at se, hvordan man allerede der knokler for det.
Det vil vi jo se meget mere af.
Men mange steder kan man ikke løfte den her opgave selv, ikke så meget på grund af de menneskelige ressourcer.
Set fra mit perspektiv og de erfaringer, jeg har med det, tror jeg egentlig, at verdens udsatte nok i kraft af de udfordringer, livet har budt dem, er mere arbejdsomme og opfindsomme, end vi måske er her, hvor vi har levet i mere trygge rammer.
Men det er simpelt hen på grund af manglende midler, investeringer og teknisk kunnen.
Så derfor står vi jo i Danmark klar til at hjælpe, og det kan vi se i redegørelsen at vi fortsætter med.
Men selv med Danmarks hjælp ser vi, at mange har behov for at forlade deres hjem, og det har mennesker jo gjort helt naturligt gennem hele menneskehedens historie.
Det ligger i vores natur.
Og det er, fordi vi som art både har en trang til overlevelse, men det er også fordi vi har håb.
I en eller anden udstrækning har vi som mennesker håb som en af de ting, der bor dybt inden i os.
Vi drømmer, vi tror på noget, der er bedre, og det gælder folk i København, det gælder folk i Afrika, det gælder i Asien, det gælder i Sydamerika, det gælder over hele verden.
Alternativet er også bygget på håb og drømme og på ønsket om en konstruktiv og human, ambitiøs tilgang til at løse verdens problemer.
Derfor så hilser vi også Alternativet som sagt regeringens initiativer velkomne, og vi kunne også godt på samme tid, som det er nævnt af flere ordførere før mig, ønske os, at ambitionsniveauet hæves på nogle områder.
Målet og også resultater er i vid udstrækning, også selv om vi ser, at nogle af pengene ikke er blevet udmøntet, at vi bruger 0,7 pct. af bni på vores udviklingsbistand, men vi kunne gøre det bedre.
Og vi har også, som det blev nævnt, haft nogle samtaler, bl.a. i går hos Globalt Fokus, om, hvordan vi kan hente pengene andre steder fra.
Vi har også i Alternativt været ude og komme med nogle bud på, hvor vi finder de penge, så det hele den grønne indsats og klimaindsatsen ikke bliver taget fra bistanden.
Så det er et af de steder, som vi rigtig godt kunne tænke os at rykke rundt på nogle af midlerne.
For hver krone, som vi investerer i de lande, der i forvejen har mindst og står til at miste mest, når vi virkelig, virkelig langt, altså meget, meget længere, end vi gør mange andre steder.
Særlig har vi i Alternativet et blødt punkt for de unges fremtid, for ikke blot i Danmark, men også når vi ser rundt omkring i verden, er det egentlig deres livsgrundlag, som det her kommer til at handle om.
Så derfor ser vi, at der er en styrkelse af civilsamfund, en styrkelse af uddannelser og grønne jobs.
For vi ved godt, at selv om folk, når de bliver presset, ender med at flygte, så ville de allerallerhelst bare blive.
Så derfor ser vi, at skolegang er et kæmpe vigtigt fundament for demokrati og fattigdomsbekæmpelse, og som der også er blevet nævnt, er det altså også på den lange bane, når processen har været igennem og man har fået uddannelsen, også en løftestang for klima og miljø.
Bedre uddannelse gør, at vi agerer anderledes, især hvis det er kvinder eller piger, der får den uddannelse, betyder det, at man får færre børn, og at man ved, hvordan man skal fyre op om sin aftensmad.
Man har ikke en lille bunke charcoal eller noget brænde et eller andet sted.
Men lærer at gøre det i en anden sammenhæng, og så sparer man allerede der.
Det er nede i de små, men det går hele vejen op.
Det bliver styrket til at mere aktivt samfundsliv, og det er både som frivillige og som professionelle senere.